哭女樊四十韻
作者：元稹
朝代：唐

paragraphs: 逝者何由見，中人未達情。
馬無生角望，猿有斷腸鳴。
去伴投遐徼，來隨夢險程。
四年巴養育，萬里硤回縈。
病是他鄉染，魂應遠處驚。
山魈邪亂逼，沙虱毒潛嬰。
母約看寧辨，余慵療不精。
欲尋方次第，俄值疾充盈。
燈火徒相守，香花秪浪擎。
蓮初開月梵，蕣已落朝榮。
魄散雲將盡，形全玉尚瑩。
空垂兩行血，深送一枝瓊。
祕祝休巫覡，安眠放使令。
舊衣和篋施，殘藥滿甌傾。
乳媼閑於社，醫僧婗似酲。
憫渠身覺賸，訝佛力難爭。
騎竹癡猶子，牽車小外甥。
等長迷過影，遙戲誤啼聲。
涴紙傷餘畫，扶床念試行。
獨留呵面鏡，誰弄倚牆箏。
憶昨工言語，憐初妙長成。
撩風妬鸚舌，凌露觸蘭英。
翠鳳輿真女，紅蕖捧化生。
秪憂嫌五濁，終恐向三清。
宿惡諸葷味，懸知衆物名。
環從枯樹得，經認寶函盛。
慍怒偏憎數，分張雅愛平。
最憐貪栗妹，頻救嬾書兄。
爲占嬌饒分，良多眷戀誠。
別常回面泣，歸定出門迎。
解怪還家晚，長將遠信呈。
說人偷罪過，要我抱縱橫。
騰蹋遊江舫，攀緣看樂棚。
和蠻歌字拗，學妓舞腰輕。
迢遰離荒服，提攜到近京。
未容誇伎倆，唯恨枉聰明。
往緒心千結，新絲鬢百莖。
暗窗風報曉，秋幌雨聞更。
敗槿蕭疎館，衰楊破壞城。
此中臨老淚，仍自哭孩嬰。